Herr Popschitz/ den mein Hertz' von jugend auff gelibt/
Dem Niederland mich fest; vnd Franckreich mehr verbunden.
Vnd jhr/ den Leidẽ gab vñ Straßburg wieder gibt/
In welchem ich aufs new/ die alte gunst gefunden:
Nemb't diß geringe Pfand/ der vnverfälschtẽ trew:
Daß ich/ (ach fern' võ euch!) mein Popschitz vbergebe.
Diß pfand Herr Haffdersle/ soll zeugẽ sonder schew
Das mein Geist näher Euch/ als wol/ mein Cörper lebe.
Von Einem scheiden mich Berg/ Länder/ Feld vnd See:
Den andern sucht von mir ein falscher Mund zu treñen;
Vmbsonst/ weil freundschaft gleich/ fern nah' in tieff' vnd höh'
Vnd wir einander nicht nur von gesicht erkennen:
Jedoch! weil zeit vnd Neydt/ so mit vns vmb will gehn/
Muß wider zeit vnd Neydt die feder mittel finden;
Daß wir/ trotz zeit vñ neydt/ doch vnzertreñet stehn:
Wenn nun der bleiche Neydt muß mit der zeit verschwinden.